Op reis deur die lewe | Op reis deur die lewe
Archive for the 'Op reis deur die lewe' Category
Hier's 'n ouerige tannie in ons dorp wat 'n grys Granada ry. 'n 3 liter. Eens op 'n tyd was hy seker silwer, maar die son en seisoene het al sy blinkgeit afgevreet en nou's hy net vaal. Sy ry hom eintlik baie stemmig: vlekkieshande hoog op die stuurwiel, mooi langs mekaar; kop effens vorentoe, soos sy konsentreer. Dis net as sy wegtrek by 'n groen lig dat jy skrik. Dan's sy pyl-uit-'n-boog! So blitsig – asof die kar se krag ongetem onder haar gaan uit hol. Maar teen die tyd dat die ander karre haar weer inhaal, het sy die wilde perd onder bedwang en is sy weer veilig op cruising speed. As sy dan by die volgende robot stop, wieg hy liggies onder haar tot bedaring.
Sedert ek laas geskryf het, het onse Zuma ook die groen lig gekry, en trek hy ook nou met 'n spoed weg … Waarnatoe sal ons nog moet sien … Mag die genade met hom en met ons almal wees! En mag hy en al sy nuutaangestelde besems tog skoon en behoorlik vee!
Terloops, hoekom is dit so dat die ouens wat daai "how's my driving?" stickers agter op hulle trokke het dikwels van die vrotste bestuurders is? En hoekom moet 'n mens so dikwels die ou voor in die tou eers wakker toet as die robot al laaaaankal groen is? Ek sit netnou in my kar en dink:
Of dit nou 'n kar of 'n land, 'n loopbaan of 'n kind is, werklike goeie bestuur kom nie sommer van stort nie!
Ek het al April se vakansiedae ten volle benut en is nou oorgehaal vir Mei se optredes. So lyk hulle:
08 – 10 – Franshhoek, vrouediens kamp – NUWE TEMA: kyk mooi!
12 – Ceres, vroue oggend
15 – 17 – Hermanus, Fantastiese Familie kamp
21 – Vredelust, hemelvaart
23 – Hoërskool D F Malan
24 – 31 – Klerksdorp, pinkster
30 – Brakpan, vroue oggend
In hierdie herfsmaand vier ons Hemelvaart. Ook 'n lig wat van rooi na groen oorgeskakel het. 🙂
Maar ons het eintlik geen idee wat dit werklik behels nie, nie vir Jesus nie, ook nie vir onsself nie … Want hoe kan 'n aardemens nou régtig van die hemel weet? Ons kan net droom van versperringlose verhoudings … En glo in 'n Jesus-wat-is-soos-God.
Geniet Mei, al roes die wingerde bloedbloedrooi. En as die Lig sê: groen – laat waai!!
Posted in Op reis deur die lewe | 1 Comment »
Dis tyd. Ver, ver noord van hier begin sing songeel affodille oor die oopgaan van die lente. Vir ons het die herfs gekom, met sy swetterjoel vakansiedae (en toe gooi hulle op die koop toe nog sommer 'n stemdag ook in!) en met sy soelte en sy parmantige bloedrooibessies. Vir my is herfs Boerneeftyd. Sedert ek en Helena Conradie 'n paar jaar gelede met Makie Mooigoed Staan, 'n program van sy gedigte, KKNK toe is, breek 'n herfs nooit meer aan nie of ek onthou sy tong-innie-kies bessiewoorde:
soms word ek sat van dit en dat
dan sêk virrie mensdom sountoe
ek steek 'n pouveer op my hoed
in my knoopsgat bessies rooi soos bloed
en sê gee pad staan sountoe
innie bonnel raak 'n mens benoud … (o ja, dis hoeka nou weer KKNK-tyd ook!)
daarom stryk ek maar eenkanttoe
met 'n groenbloupouveer op my hoed
en 'n trossie bessies rooi soos bloed
en sê staan julle maar sountoe
Ek stryk ook hierdie maand 'n bietjie eenkant toe – weg uit die bondels en bedrywighede. Maak my toe in my huisspelonk – nie van satgeit nie – om te skryf en te dink en nuwe idees uit te broei, sodat ek kan reg wees as Mei aanklop, want dan gaan die vere waai! Net sodat ek nie heeltemal in 'n kluisenaar verander nie, sing ek Donderdagaand, 16/4, by Heidekoppie se gemeente in Brackenfell. Verder sê ek: gee pad, staan sountoe … 🙂
Dis tyd vir sagword, rypword, in weerpatrone en gemoed. Dit is ook paastyd. Skoene-uit, heilige-grond-tyd. In my hart herdenk ek 'n pase in Jerusalem. Sonder bessiebloed. Met net, geluidloos, die geboë gebede van oer-olywe in Getsemané. Toe God gesê het: Dis nou tyd.
Tyd – nie om vir die mensdom te sê "staan sountoe" nie, maar juis om vir hulle te sê: Staan nader … Proe die wyn, drink die hoop … éét …
Mag jy in die dae wat voorlê diep getroos word deur God se onvoorwaardelike naderstaan aan ons – weereens.